joelniklaus/EU_Wikipedias huggingface dataset:
Hotel California (kirja)

Hotel California on Reijo Mäen vuonna 2022 ilmestynyt 33. Vares-dekkari. 

Kirjan tarina alkaa vuodesta 2016, kun Vares lähtee turvamieheksi dokumenttielokuvaprojektiin, joka on tarkoitus toteuttaa Kalifornian Piru-järvellä. Hanke kariutuu maastopalojen vuoksi, ja seurue joutuu palaamaan Turkuun. Kirjassa sivutaan myös Turun vuoden 2017 terrori-iskua. Teoksessa on viittauksia vuoden 1998 Big Lebowski -elokuvaan, sotahistoriaan, taiteisiin, katoamistapauksiin ja rasismiin.
Vuoden 2022 kirjat
Suomalaiset rikosromaanit
Reijo Mäen kirjoittamat kirjat
Kazanin koulusurmat

Kazanin koulusurmat tehtiin 11. toukokuuta 2021, kun Kazanin koulussa numero 175 Venäjän Tatarstanissa surmattiin yhdeksän henkilöä, joiden joukossa oli seitsemän oppilasta.

Tapahtumat 
Tekopäivän aamuna kello 9.20 paikallista aikaa koululle saapui 19-vuotias mies, Ilnaz Galjavijev, joka oli valmistunut koulusta neljä vuotta aiemmin. Hän aloitti ampumisen, kun kaksi työntekijää yritti estää hänen pääsynsä koulun tiloihin. Haavoittuneet työntekijät onnistuivat painamaan hälytysnappia, ja viranomaiset saivat tiedon tapahtumista kello 9.25. Koulussa oli aamupäivällä sisällä 714 oppilasta ja 70 henkilökunnan jäsentä.

Tatarstanin kuvernööri Rustam Minnihanov ilmoitti tapahtumapäivänä, että koulun kahdeksannen luokan neljä mies- ja kolme naispuolista oppilasta sekä kaksi aikuista oli saanut surmansa ammuskelussa. Kuolleiden joukossa oli myös englannin kieltä opettanut 25-vuotias Elvira Ignatijeva.

Teot toteutettiin tekijän nimiin rekisteröidyllä Hatsan Escort -haulikolla, jonka tekijä oli ostanut 28. huhtikuuta. Koulusurmien uhrien hautajaisia vietettiin 12. toukokuuta 2021, joka julistettiin Tatarstanissa surupäiväksi. Tuolloin sairaalahoidossa oli teon jäljiltä yhä 23 henkilöä, joista kolme haavoittunutta lasta oli terveysministeri Mihail Muraškon mukaan vakavassa tilassa. Venäjän presidentti Vladimir Putin määräsi teon jälkeen asekontrollia koskeneet lait uudelleen tarkasteltaviksi.

Hyökkääjä 
Hyökkäyksen tehnyt Ilnaz Galjavijev otettiin kiinni ja asetettiin syytteisiin murhista. Hän oli ilmoittanut teostaan etukäteen Telegramissa. Hänestä ei ollut entuudestaan merkintöjä poliisin eikä lastensuojeluviranomaisten tiedoissa. Ennen tekoaan tekijä oli opiskellut ammatillisessa oppilaitoksessa, josta hänet oli erotettu tekoa edeltäneen huhtikuun aikana opetukseen osallistumatta jättämisen johdosta.

Tutkimuskomitean puhehenkilö Svetlana Petrenkon mukaan Galjavijev oli tekoa edeltäneenä vuonna valittanut vakavista päänsäryistä ja oli saanut paikallisella klinikalla jonkin neurologisen häiriön diagnooosin. Perhe oli kuvannut tekijän käyttäytyneen lyhytpinnaisesti ja aggressiivisesti tekovuoden alusta alkaen.

Lähteet 

Koulusurmat
Koulusurmat
Rikollisuus Venäjällä
Vuoden 2021 rikokset
Hämeenlinnan oppilaitokset

Tämä on luettelo Hämeenlinnan oppilaitoksista.

Peruskoulut 
 Ahveniston koulu
 Alvettulan koulu
 Eteläisten koulu
 Hakkalan koulu 7-9
 Hauhon Yhtenäiskoulu
 Hämeenlinnan normaalikoulu
 Hämeenlinnan yhteiskoulu
 Iittalan yhtenäiskoulu
 Jukolan koulu
 Kaurialan koulu 7-9
 Kirkonkulman koulu
 Konnarin koulu
 Luolajan koulu
 Lyseon koulu 7-9
 Miemalan koulu
 Myllymäen koulu
 Nummen yhtenäiskoulu
 Ortelan koulu
 Rengon koulu
 Ruununmyllyn koulu
 Saaristen koulu
 Sairaalakoulu (Ahvenistonharjun koulu)
 Seminaarin koulu
 Tuuloksen koulu
 Vuorentaan koulu

Lukiot 
 Hämeenlinnan lyseon lukio
 Hämeenlinnan normaalilyseo
 Kaurialan lukio
 Lammin lukio

Ammattikoulut ja ammattikorkeakoulut 
 Ammattiopisto Tavastia
 Forssan ammatillinen aikuiskoulutuskeskus
 Hyria ammattiopisto
 Hämeen ammatti-instituutti
 Hämeen ammattikorkeakoulu
 Kiipulan ammattiopisto

Muut 
 Hämeen kesäyliopisto
 Sirola-opisto
 Suomen Yrittäjäopisto
 Wetterhoffin kotiteollisuusopisto

 
Luettelot Suomen oppilaitoksista kunnittain
Moottoripyöräpoliisi

Moottoripyöräpoliisi on tehokkaalla moottoripyörällä yksin liikkuva poliisi, joka kykenee etenemään tieliikenteessä poliisiautoa käyttäviä kollegojaan nopeammin ja ketterämmin. Moottoripyöräpoliisin tehtäviin kuuluvat liikenteen valvonta erityisesti moottoripyöräilijöiden ja mopoilijoiden sekä ylinopeutta ajavien autoilijoiden osalta, moottoriajoneuvolla pakenevien rikosepäiltyjen kiinni ottaminen sekä kadonneiden etsintä. Moottoripyöräpoliisin työhön voi kuulua myös maastoajoa teiden ulkopuolella. Moottoripyöriä poliisi käyttää usein myös poliisisaattueissa, ahtaissa väkijoukoissa etenemiseen ja PR-luonteisina poliisin edustajina yleisötapahtumissa. Moottoripyöräpoliisi on eräällä tavalla entisaikojen ratsupoliisin moderni versio.

Moottoripyöräpoliisi Suomessa
Suomessa poliisi käyttää moottoripyöriä vain sulien teiden aikaan, keväästä syksyyn, ja talviajan moottoripyöräpoliisit ovat muissa tehtävissä. Suomessa oli vuonna 2020 yhteensä 177 moottoripyöräpartiointiin koulutettua poliisia. Poliisimoottoripyöriä oli heidän käytössään 80, joista 15 ”siviilipyöriä” ilman poliisin tunnuksia. Suomessa toiminta on ajoittain suurista nopeuksista huolimatta ollut hyvin turvallista: kuolemaan johtanut onnettomuus on moottoripyöräpoliisille sattunut viimeksi vuonna 1967.

Moottoripyöräpoliisien koulutus
Suomessa moottoripyöräpoliisit kuuluivat aiemmin vuonna 2014 lakkautetun liikkuvan poliisin (LP) toimialaan. Se huolehti myös alan koulutuksesta, mutta nykyisin moottoripyöräpoliisien koulutus on osa Poliisiammattikorkeakoulun toimintaa. Koulutus annetaan edelleen Räyskälän lentokentällä Lopella, jonne on rakennettu tätä varten uusi koulutusrata. Moottoripyöräpoliisiksi kouluttautuminen kestää 17–18 kuukautta, ja koulutettu jatkaa yleensä tehtävässään niin pitkään kuin fyysinen kunto siihen riittää. Vain harvoin poliisihenkilö jatkaa tässä tehtävässä eläkeikäänsä saakka, vaan yleensä siirrytään muihin poliisitehtäviin jo sitä aiemmin. Ensimmäinen nainen kouluttautui Suomessa moottoripyöräpoliisiksi vuonna 2012.

Poliisiammattikorkeakoulun moottoripyöräkursseille osallistuu vuosittain 280 poliisia. Tähän lukuun sisältyvät Viron moottoripyöräpoliisit, jotka myös koulutetaan Suomessa. Moottoripyöräpoliisin seitsemän viikkoa kestävän peruskurssin aloittaa vuosittain korkeintaan 16 poliisia, jotka valitaan fyysisten ja psyykkisten testien perusteella. Kurssiin kuuluu opetusta muun muassa tieliikenne- ja maastoliikennelaista, hälytysajosta, moottorin rakenteesta ja ajotekniikasta vaikeissakin olosuhteissa. Oppimista arvioidaan teoriakokeilla sekä taitoajo-, motocross- ja asfalttiajokokeilla.

Suomalainen poliisimoottoripyörä

Poliisimoottoripyörän varusteisiin kuuluvat Suomessa:
 hälytyssireeni ja sininen vilkkuvalo
 nopeustutkat edessä ja takana
 kolme eri suuntiin kuvaavaa kameraa, joista voi lähettää reaaliaikaista kuvaa myös muille partioille ja hälytyskeskukseen
 Virve-radiopuhelin
 rekisterikilpien automaattinen lukulaite
 GPS-navigointilaite

Lähteet

Poliisitoimi
Moottoripyörät
Klooridioksidi

Klooridioksidi (ClO2) on kloorin ja hapen muodostama epäorgaaninen molekyyliyhdiste. Yhdistettä voidaan käyttää muun muassa kuitujen valkaisuun ja vedenkäsittelykemikaalina.

Ominaisuudet

Huoneenlämpötilassa klooridioksidi on kellanvihreää tai punakeltaista kaasua. Nesteenä se on ruskehtavaa ja kiteinä punaruskeaa. Yhdisteellä on tunnusomainen voimakas ja pistävä haju. Klooridioksidi liukenee kaasuksi poikkeuksellisen paljon veteen ja reagoi hitaasti muodostaen kloorihapoketta ja kloorihappoa. Tämä tapahtuu nopeiten emäksisissä oloissa. Klooridioksidi on radikaali ja reagoi sen vuoksi helposti. Aine on erittäin voimakas hapetin ja reaktio orgaanisten aineiden kanssa voi olla räjähdysmäisen kiivas. Räjähdys voi tapahtua myös valon vaikutuksesta. Klooridioksidi ärsyttää voimakkaasti hengitysteitä.

Valmistus ja käyttö
Laboratoriomittakaavassa ja pienessä mittakaavassa klooridioksidia valmistetaan natriumkloriitin ja happojen reaktiolla. Suuressa mittakaavassa käytetään natriumkloraatin pelkistystä. Usein pelkistimenä on vetykloridi tai rikkidioksidi, mutta myös metanolia tai elektrolyyttistä pelkistystä voidaan käyttää.
2 NaClO3 + 4 HCl → 2 ClO2 + Cl2 + 2 NaCl + 2 H2O
2 NaClO3 + SO2 + H2SO4 → 2 ClO2 + 2 NaHSO4

Suurin yksittäinen klooridioksidin käyttökohde on paperiteollisuudessa sellun valkaisu. Yhdistettä käytetään myös muiden kuitutuotteiden kuten tekstiilien valkaisussa. Vedenpuhdistuskemikaalina se hajottaa orgaanisia yhdisteitä ja tappaa mikrobeja. Klooridioksidin laimeaa vesiliuosta käytetään teollisuudessa desinfiointiin.

Lähteet

Aiheesta muualla
OVA-ohje: Klooridioksidi Työterveyslaitos

Klooriyhdisteet
Oksidit
Koppeliviljelys

Koppeliviljelys oli maanviljelyssä aikoinaan edistyksellinen kiertoviljelymenetelmä, jossa viljelymaa pidettiin määrävuodet viljalla tai juurikasveilla ja jätettiin sitten muutamaksi vuodeksi kasvamaan heinää. Koppeliviljelyä on pidetty alun perin pohjoisesta Saksasta kuten Holsteinista, jossa erilliset peltolohkot eli koppelit ympäröitiin ojin ja pensasaidoin. Menetelmä oli käytössä ainakin jo 1700-luvun aloissa monillla suurtiloilla. Viljaa, laidunta, kesantoa sekä palko- ja juurikasveja vuoroteltiin sovitussa järjestyksessä, jotta maaperän tuotto olisi paras mahdollinen. 

Suomessa koppeliviljelys otettiin käyttöön esimerkiksi Helsingin pitäjässä sijainneessa Tavastkullan kartanossa 1860-luvulla. Kartanon maat pidettiin ensimmäisenä vuotena kesantona, toisena vuotena viljeltiin ruista, kolmannesta seitsemänteen vuoteen pellot olivat heinällä ja kahtena seuraavana laitumena. Kymmenentenä kesänä peltoon kylvettiin juurikasveja ja kahtena viimeisenä vuotena ohraa tai kauraa, minkä jälkeen kierto alkoi taas alusta.

Lähteet 

Maatalouden historia
Embracer Group

Embracer Group (aiemmin Nordic Games Licensing AB ja THQ Nordic AB) ruotsissa sijaitseva pelitalo, joka omistaa muun muassa THQ Nordicin (THQ Nordic GmbH) ja Koch Median sekä lukuisia tytäryhtiöitä.

Historia 
Nordic Games Group AB:n omistaja ja toimitusjohtaja oli Lars Wingefors.
Nordic Games Licensing AB hankki omistukseensa konkurssiin ajauteen THQ:n omistuksia Nordic Games Group AB:n puolesta. 
Vuonna 2016 yhtiö muutti nimensä Nordic Gamesistä THQ Nordiciksi hankittuaan tavaramerkin oikeudet.

Vuonna 2017 yritys osti Black Forest Gamesin osakkeet sen perustajajäseniltä, jotka jatkavat yrityksessä.

Vuonna 2018 yritys osti Koch Median ja siten myös Deep Silverin ja Volitionin. Yritys osti myös enemmistöosuuden suomalaisen Bugbearin osakkeista.

Vuonna 2019 yritys osti Kingdom Come: Deliverancen kehittäneen Warhorse Studiosin. Toukokuussa 2019 yritys osti Gothic -pelisarjan kehittäneen Piranha Bytesin.

Elokuussa 2019 THQ Nordic ilmoitti emoyhtiön nimeämisestä uudelleen THQ Nordic AB:sta Embracer Group AB:ksi.

Helmikuussa 2020 Embracer Group osti Saber Interactiven 525 miljoonan dollarin kaupalla. Marraskuussa 2020 Embracer osti Coffee Stain Northin (CSN) osakkeet sen perustajilta, jolloin CSN:stä tuli sen täysin omistama tytäryhtiö. Vuonna 2020 yhtiö osti useita muita yhtiöitä kuten Flying Wild Hogin Koch Median kautta, Purple Lamp Studiosin THQ Nordicin kautta ja Nimble Giant Entertainmentin Saber Interactiven kautta.

Vuonna 2021 Embracer Group ilmoitti hankkineensa 3D Realmsin tytäryhtiönsä Saber Interactiven kautta sekä useita muita yhtiöitä. Helmikuussa 2021 Embracer Group ilmoitti Aspyr Median ostamisesta Saber Interactiven kautta. Yhtiö osti Gearbox Softwaren vuonna 2021.

Toukokuussa 2022 Square Enix myi Embracer Groupille kolme pelistudiota 300 miljoonan dollarin hinnalla: Crystal Dynamics, Eidos Montreal ja Square Enix Montreal, joissa on  kahdeksassa eri paikassa. Kaupan mukana siirtyvät muun muassa Tomb Raider, Deus Ex, Thief ja Legacy of Kain -tuotesarjat sekä yli 50 muuta nimikettä. Kaupan odotetaan valmistuvan vuoden jälkipuoliskolla.

Yrityksen koko ja omistukset 
Huhtikuussa 2022 yrityksellä oli 115 sisäistä pelikehitysstudiota ja se oli arvoltaan 9,9 miljardia dollaria. Suurin yksittäinen yritysosto on ranskalainen lautapelien kehittäjä Asmodee, jonka se hankki 2,75 miljardin euron kaupassa joulukuussa 2021. Lisäksi se on hankkinut sarjakuvia julkaisevan Dark Horse Median tuntemattomalla summalla.

Lähteet 

Ruotsalaiset videopeliyritykset
Sam Ryder

Sam Ryder (s. 25. kesäkuuta 1989 Maldon, Englanti) on englantilainen laulaja ja kitaristi. Ryder nousi tunnetuksi TikTokin kautta, jossa hän alkoi julkaista musiikkicovereita. Vuoden 2020 loppuun mennessä hänestä tuli alustan seuratuin brittiläinen artisti.

Ryder edusti Isoa-Britanniaa kappaleella ”Space Man” vuoden 2022 Eurovision laulukilpailussa Torinossa. Ryder kilpaili Eurovision laulukilpailun finaalissa 14. toukokuuta ja sijoittui finaalin toiseksi. Sijoitus oli Ison-Britannian paras sitten vuoden 1998.

Diskografia

EP:t
 The Sun's Gonna Rise (2021)

Singlet
 "Set You Free" (2019)
 "Whirlwind" (2021)
 "Tiny Riot" (2021)
 "July" (2021)
 "More" (2021)
 "The Sun's Gonna Rise" (2021)
 "Space Man" (2022)

Lähteet 

Englantilaiset laulajat
Yhdistyneen kuningaskunnan euroviisuedustajat
Vuoden 2022 euroviisuedustajat
Mercedes-Benz E-sarja (W114/W115)

Mercedes-Benz W114  on Mercedes-Benz E-sarjan ensimmäisen sukupolven malli, jota valmistettiin vuosina 1968–1976. Sen seuraajaksi tuli Mercedes-Benz W123.

Aiheesta muualla 

E-sarja (W114/W115)
E-segmentin autot
1960-luvun autot
1970-luvun autot
Federal Prison Industries

Federal Prison Industries (FPI, myös nimellä Unicor) on Yhdysvaltain liittovaltion hallituksen kokonaan omistama yritys, joka teettää työtä amerikkalaisilla vangeilla. Yhtiön hallituksen puheenjohtaja on David D. Spears.

Historia 
Yhtiö perustettiin vuonna 1934 presidentti Franklin D. Rooseveltin antamalla määräyksellä. Tavoitteena oli kouluttaa vankeja ja tarjota työkokemusta, millä helpotettaisiin näiden paluuta muuhun yhteiskuntaan tuomion päätyttyä. Maan perustuslain 13. lisäys kieltää pakkotyön, mutta tekee poikkeuksen tuomittujen rikollisten kohdalla. Tämä mahdollistaa äärimmäisen halvan työn teettämisen vangeilla monilla eri aloilla ja sekä osavaltioiden että liittovaltion tasolla.

FPI on perinteisesti valmistanut tuotteita vain valtionhallinnolle ja sen alaisille tahoille (tuotteina esim. rekisterikilpiä ja armeijan tarvikkeita), mutta 2010-luvulla se on pyrkinyt houkuttelemaan asiakkaikseen myös yksityisiä yrityksiä.

Vuonna 2016 Yhdysvaltain oikeusministeriö aloitti tutkinnan FPI:tä vastaan, koska sen katsottiin vääristävän kilpailua pienyrittäjiä vastaan. Lisäksi yhtiö oli tehnyt tappiota viimeiset viisi vuotta.

Toiminta ja tuotteet 
FPI:llä on 19 toiminnassa olevaa tuotantolaitosta ympäri Manner-Yhdysvaltoja. FPI maksaa vangeille hyvin pientä tuntipalkkaa, 0,23–1,15 dollaria, vangeille. Vuonna 2015 yhtiölle työskenteli 12 278 vankia.

Yhtiö mainostaa itseään mm. sillä, että tuotteet on valmistettu Yhdysvalloissa, helpolla tilauksella ja työn tuottamalla sosiaalisella arvolla.

Yhdysvaltain kongressitalon valtauksen yhteydessä tuhotut kalusteet on tarkoitus korvata FPI:n työpajojen valmistamilla kalusteilla. Lisäksi FPI valmistaa mm. vaatteita, keittiövälineitä, patjoja, teollisia hyllyjä ja suojalaseja.

Tuotteiden valmistuksen lisäksi FPI:n kautta voi hankkia henkilökuntaa puhelinkeskuksiin joko tekemään puhelinmyyntiä tai asiakaspalvelua. Vuonna 1994 republikaaneja edustava Jack Metcalf palkkasi puhelinkampanjaansa varten työvoimaa FPI:n kautta kertoakseen Washingtonin osavaltion äänestäjille, että kannattaa kuolemantuomiota.

Lähteet 

Vankeinhoito
Yhdysvaltalaiset yritykset
Lauttasaaren ala-aste

Lauttasaaren ala-aste on Helsingissä Lauttasaaren Myllykalliolla sijaitseva, vuonna 1954 valmistunut J. S. Sirénin suunnittelema ala-aste. Sen rehtorina toimii Heidi Metsämäki. Vuonna 2020 koulussa oli noin 730 oppilasta.

Pääkoulun lempinimi on "Myltsi".

Historia
Vuonna 2013 koulu joutui hankimaan kolme puukoulua, koska koulu kävi liian pieneksi. Vuonna 2015 kaupunki vuokrasi viereisestä Hedengrenin toimistotalosta yhden kerroksen, koska kolme puukouluakaan ei riittänyt.

Vuonna 2020 valmistui Vattuniemen ala-aste, jonne siirrettiin osa koulun oppilaista väistötiloihin ja osa siirretyistä luokista jäi kokonaan Vattuniemen koulun oppilaiksi.

Vuosina 2020–2022 oppilaitos toimi kolmessa eri paikassa: Hedengrenin toimistotalossa, puukouluissa ja Vattuniemen ala-asteella vanhan pääkoulun peruskorjauksen takia. 4. huhtikuuta 2022 noin kahden vuoden pituinen remontti päättyi ja kaikki noin 650 oppilasta pääsivät palaamaan pääkoulurakennukseen. Remontin yhteydessä koulun tiloiksi otettiin päärakennuksen sivurakennus, jossa toimi ennen Lauttasaaren musiikkiopisto.

Vuoden 2022 toukokuussa ensimmäinen pitkä puukoulu siirrettiin osissa viereiseen Ruukinlahdenpuistoon ja sieltä aina seuraavaan kouluun.

Lähteet 

Helsingin peruskoulut
Lauttasaari
My Little Pony: Kerro tarinasi

My Little Pony: Kerro tarinasi (engl. Tell your tale) on Youtube-sarja, joka sai ensi-iltansa YouTubessa 7. huhtikuuta 2022. Sarjan on tuottanut Lil Critter Workshop. Jaksot ovat viisi minuuttia pitkiä ja niitä julkaistaan ​​viikoittain virallisella My Little Pony YouTube-kanavalla. Ohjelma on tulossa myös Netflixiin tulevaisuudessa.

Yhdysvaltalaiset animaatiosarjat
My Little Pony: Jätä jälkesi maailmaan

My Little Pony: Jätä jälkesi maailmaan (engl. Make your mark) on amerikkalainen TV-sarja. Ensimmäiset 8 jaksoa julkaistiin ​​Netflixissä 26. syyskuuta 2022. Juoni on jatkoa Jätä jälkesi maailmaan pilotti -jaksolle, joka julkaistiin  vuoden 2022 toukokuussa. Sarjan animoi Atomic Cartoons. Sarja on kokonaisuudessaan 23 jaksoa, joista jokaisen pituus on 22 minuuttia.

Yhdysvaltalaiset animaatiosarjat

Näyttelijät

Alkuperäiset äänet

Suomenkieliset äänet

Lähteet
Han (artisti)

Han (oik. Han Ji-sung, hangul: 한지성; hanja: 韓知城; uudistettu latinisaatio: Han Ji-seong; s. 14. syyskuuta 2000 Incheon, Korean tasavalta) on eteläkorealainen laulaja-lauluntekijä, rap-artisti, tanssija ja tuottaja. Hän kuuluu Stray Kids-yhtyeeseen ja sen musiikkituottaja-trioon 3racha.

Lapsuus ja uran alku 
Han Ji-sung syntyi 14. syyskuuta 2000 Incheonissa, Korean tasavallassa. Han muutti nuorena perheineen Malesiaan, jossa hän opiskeli kuusi vuotta Fairview’n kansainvälisessä koulussa. Hanin perheeseen kuuluu vanhempien lisäksi vanhempi veli. Hän matkusteli paljon isänsä mukana tämän työmatkoilla. 

Han matkasi Koreaan ystävänsä kanssa suorittamaan koetta 2015. Hän osallistui ystävänsä ehdotuksesta JYP Entertainmentin koe-esiintymiseen. Han läpäisi koe-esiintymisen ja jatkoi JYP Entertainmentin harjoittelijana seuraavat kolme vuotta.

Ura

3racha 
Vuoden 2016 lopussa Han perusti hip-hop-trion 3racha yhdessä Seo Chang-binin ja Bang Chanin kanssa. 3rachassa Han käytti taiteilijanimeä J.One. 3racha julkaisi ensimmäisen mixtapensa J:/2017/mixtape vuoden 2017 alussa SoundCloudissa. Samana vuonna ilmestyi heidän toinen mixtapensa nimeltään 3Days ja seuraavana vuonna EP Horizon. Näiden lisäksi 3racha on julkaissut useita muita kappaleita SoundCloud-palveluun.

Stray Kids 
Vuonna 2017 Han osallistui kahdeksan muun JYP Entertainmentin harjoittelijan kanssa Mnetin tosi-tv-ohjelmaan Stray Kids. Ohjelmaan osallistuneet harjoittelijat olivat Bang Chanin valitsemia, ja he pyrkivät debytoimaan yhdessä toisiaan vastaan kilpailemisen sijaan. Marraskuussa 2017 ennen virallista debyyttiä Stray Kids julkaisi itse tuottamansa kappaleen ”Hellevator” osana ohjelmaa. Tammikuussa 2018 Stray Kids julkaisi ensimmäisen EP:nsä Mixtape, joka sisälsi aiemmin julkaistun singlen ”Hellevator”. 

Ohjelman kaikki harjoittelijat valikoituivat lopulliseen yhtyeeseen. Han debytoi yhdessä Stray Kids -yhtyeen kanssa EP:llä I Am Not 25. maaliskuuta 2018. 

Huhtikuussa 2021 Han osallistui muun Stray Kidsin kanssa Mnetin Kingdom: Legendary War -kilpailuohjelmaan. Kesäkuussa 2021 Stray Kids voitti Kingdom: Legendary War -ohjelman. 

Han on osallistunut yhtyeen kappaleiden tuottamiseen ja sanoittamiseen. Hän on myös sanoittanut osan kappaleista itsenäisesti (muun muassa ”19”, ”Sunshine” ”Secret Secret” ja ”Winter Falls”). 

Stray Kidsin tuotannon lisäksi Han on ollut osallisena tuottamassa kappaleita myös muille artisteille (muun muassa Show Lo, Yaochen).

Diskografia 
Han on osallistunut seuraavien Stray Kidsin albumeiden sanoittamiseen ja tuottamiseen:
 J:/2017/mixtape (2017)
 3Days (2017)
 Horizon (2017)
 Mixtape (2018)
 I Am Not (2018)
 I Am Who (2018)
 I Am You (2018)
 Clé 1: Miroh (2019)
 Clé: Levanter (2019)
 Go生 (2020), uudelleenjulkaisu In生 (2020)
 All In (2020)
 Noeasy (2021)
 Christmas EveL (2021)
 Oddinary (2022)

Lähteet 

Eteläkorealaiset tanssijat
Eteläkorealaiset laulajat
Stray Kids
Vuonna 2000 syntyneet
Elävät henkilöt
Inejirō Asanuma

Inejirō Asanuma (; 27. joulukuuta 1898 – 12. lokakuuta 1960) oli japanilainen poliitikko ja Japanin sosialistisen puolueen puheenjohtaja. Sodanjälkeisessä japanissa hän kannatti Kiinan kommunistista puoluetta ja vastusti Japanin ja Yhdysvaltojen läheisiä suhteita.

Asanuman murhasi 17-vuotias ultranationalisti Otoya Yamaguchi wakizashi-miekalla kesken televisioidun poliittisen väittelyn.

Ura 
Asanuma syntyi Miyake-jiman saarella. Hän opiskeli Wasedan yliopiston politiikan ja taloustieteiden tiedekunnassa ja valmistui vuonna 1923. Hän liittyi Japanin kommunistiseen puolueeseen opiskeluaikanaan vuonna 1922 mutta erosi vuonna 1924. Vuonna 1933 hänet valittiin Tokion kaupunginvaltuustoon ja vuonna 1936 Japanin alahuoneeseen Shakai Taishūtō -puolueen jäsenenä.

Vaikka Asanuma aluksi vastusti imperialismia, vuonna 1932 hän kannatti Japanin tukea ”itsenäiselle Mantšurialle” eli Mantšukuolle, ja vuonna 1938 hän tuki täysin toista Kiinan–Japanin sotaa. Shakai Taishūtō -puolueen Takao Saitōn puhuttua sotaa vastaan alahuoneessa vuonna 1940 Asanuma tuki hänen erottamistaan alahuoneesta sekä puolueesta.

Toisen maailmansodan jälkeen Asanuma oli mukana perustamassa Japanin sosialistista puoluetta. Hänet valittiin sen pääsihteeriksi vuonna 1948 ja puheenjohtajaksi vuonna 1960. Hän vastusti Japanin asevarustelua sekä Yhdysvaltain ja Japanin välistä yhteistyö- ja turvallisuussopimusta. Hän vieraili Kiinassa puolueensa delegaation johtajan vuosina 1957 ja 1959; jälkimmäisellä vierailulla hän tuomitsi amerikkalaisen imperialismin ja kutsui Yhdysvaltoja ”Japanin ja Kiinan yhteiseksi viholliseksi”.

Murha 

12. lokakuuta 1960 Asanuma osallistui Tokion Chiyodassa pidettyyn televisioituun väittelyyn, johon osallistuivat myös kahden muun pääpuolueen puheenjohtajat. 17-vuotias ultranationalisti Yamaguchi ryntäsi lavalle Asanuman puheen aikana ja iski tätä kahdesti wakizashi-miekalla. Tämän jälkeen Yamaguchi yritti tappaa itsensä, mutta hänet saatiin otettua kiinni ja pidätettiin. Asanuma kuoli minuuteissa massiiviseen sisäiseen verenvuotoon.

Yamaguchi kertoi poliisille laajasti suunnitelmistaan ja motiiveistaan. 2. marraskuuta hän kirjoitti sellinsä seinään hammastahnalla: ”[Olisipa minulla] antaa maalleni seitsemän elämää” () ja ”Kauan eläköön keisari”, minkä jälkeen hän hirttäytyi lakanoista solmitulla köydellä.

Yamaguchi nousi Japanin oikeston keskuudessa sankarin ja marttyyrin asemaan. Oikeistoryhmät ovat pitäneet vuosittain hänen kuolinpäivänään 2. marraskuuta muistotilaisuuksia. Asanuman murha innoitti myös useita murhayrityksiä, joista merkittävin oli vuonna 1961 paljastunut suunnitelma pääministerin, Japanin liberaalidemokraattisen puolueen Hayato Ikedan, ja koko hänen kabinettinsa murhaamiseksi.

Lähteet 

Japanilaiset poliitikot
Japanilaiset henkirikosten uhrit
Sosialistit
Vuonna 1898 syntyneet
Vuonna 1960 kuolleet
Einar Ekberg

Einar Ekberg (29. heinäkuuta 1905 Malmö – 5. elokuuta 1961 Södertälje) oli ruotsalainen helluntaiherätyksen kirkkolaulaja. Ekberg tuli tunnetuksi erityisesti Lewi Pethruksen pitkäaikaisena yhteistyökumppanina. Ekberg esiintyi ensimmäisen kerran laulusolistina jo 10-vuotiaana, kotiseurakunnassaan Elimissä.

Ekberg tapasi Pethruksen vuonna 1924 Yhdysvalloissa. Ekberg toimi helluntailiikkeen täysipäiväisenä kirkkolaulajana. Vuonna 1930 Ekbergille pidettiin  virallinen tervetulokokous Tukholman Filadelfia-seurakunnassa. Ekberg tuli tunnetuksi laulajana seurakuntien kokousten, gramofoni-äänitteiden ja radiohartauksien välityksellä. Ekberg toimi myös toimittajana Sångens Härold-lehdessä.

Vuonna 1949 Ekberg muutti Kaliforniaan, mutta järjesti edelleen vuosittaisia kokousmatkoja Ruotsiin. Vuonna 1953 Ekberg sairastui syöpään.

Lähteet

Viitteet 

Helluntaiherätys Ruotsissa
Ruotsalaiset toimittajat
Vuonna 1905 syntyneet
Vuonna 1961 kuolleet
Vilnjansk

Vilnjansk (; ; ennen vuotta 1935 Sofijivka (), 1935-1939 Krasnoarmijske (), vuoteen 1966 Tšervonoarmijske () on kaupunki Ukrainan eteläosan Zaporižžjan alueen pohjoisosan Zaporižžjan piirissä.  Kaupunki sijaitsee Dneprin sivujoki Samaran Vilnjanka-sivuhaaran varrella, 25 kilometriä aluekeskus Zaporižžjasta pohjoiskoilliseen  Synelnykoven risteysasemalle ja edelleen esimerkiksi Dniproon johtavan ratayhteyden varrella. Kaupungissa on rautatie- ja linja-autoasema. 

Vilnjanskin asukasluvuksi arvioitiin 14 583 (2021). Heinäkuun 2020 aluehallinnollisessa uudistuksessa Viljanskin kaupunki liitettiin Vilnjanskin piirin tavoin osaksi Zaporižžjan piiriä. Tätä ennen kaupunki oli vuodesta 1924 piirinsä hallinnollinen keskus. Vuoden 2001 väestönlaskennassa asukkaita oli 16 522, joista etnisesti ukrainalaisia 70 prosenttia, venäläisiä 20 prosenttia, valkovenäläisiä 4 prosenttia, saksalaisia 2 prosenttia, armenialaisia prosentti. Kaupungiksi se tuli vuonna 1964.

Lähteet

Aiheesta muualla 

Zaporižžjan alueen kaupungit
Kirjelakka

Kirjelakka on kirjeiden sulkemiseen ja sinetöimiseen käytettävä tiivistysvaha. 

Kirjoitusten sinetöinti on ollut tapana niin pitkään kuin ihmiset ovat kirjoittaneet, sillä jo sumerilaisten (joilla oli yksi varhaisimmista kirjoitusjärjestelmistä) tiedetään sinetöineen savitaulujen kirjoituksia. Egyptiläiset käyttivät muovattavaa savea papyrusasiakirjojensa sinetöintiin kuten kreikkalaisetkin. Roomalaiset taas sinetöivät kirjeensä bitumilla. Suurimman osan keskiaikaa sinettejä käytettiin asiakirjojen aitouden varmistamiseen, ei niiden sisällön turvaamiseen.  

Nykyaikana kirjelakan käyttö on vähentynyt, mutta sitä käytetään edelleen joskus. Lakan käyttö on seremoniallista eikä liity enää turvallisuuteen.

Lähteet

Sigillografia
Ihmeotukset

Ihmeotukset on fantasiaelokuvasarja, joka perustuu brittiläisen J. K. Rowlingin kirjoittamiin Harry Potter -romaaneihin. Siihen kuuluu kolme elokuvaa, jotka ovat ilmestyneet vuodesta 2016 alkaen elokuvasta Ihmeotukset ja niiden olinpaikat .Ihmeotukset-elokuvasarja muodostaa yhdessä Harry Potter -elokuvasarjan kanssa mediajatkumon nimeltä J. K. Rowlingin velhomaailma. Se on kaikkein neljänneksi eniten tuottanein elokuvasarja 8,539 miljardin dollarin kokonaistuotolla.

Ihmeotukset-elokuvissa on työskennellyt toistaiseksi vain yksi ohjaaja: David Yates, joka ohjasi myös Harry Potter -elokuvasarjan neljä viimeistä elokuvaa. J. K. Rowling itse käsikirjoitti sarjan kaikki elokuvat, joista viimeisen hän kirjoitti melkein kaikki Harry Potter -elokuvat käsikirjoittaneen Steve Klovesin kanssa. David Heyman, J. K. Rowling, Steve Kloves ja Lionel Wigram tuottivat kaikki kolme elokuvaa, joista viimeisen tuottajana toimi myös Tim Lewis. Elokuvasarjaan oli alun perin tarkoitus kuulua viisi elokuvaa, mutta neljäs ja viides peruttiin kolmannen elokuvan heikon taloudellisen menestyksen vuoksi.

Elokuvat

Näyttelijät

Kahdessa tai useammassa elokuvassa mukana olleet roolit

Harry Potter -elokuvasarjassa samaa roolia näytelleet

Harry Potter -elokuvasarjassa mukana olleiden hahmojen roolit

Muut roolit

Lähteet
Mape Morottaja

Mape Morottaja (s. 1971 Kemi) on suomalainen toimittaja, ohjaaja ja käsikirjoittaja. Hän aloitti uransa Ylen Lapin radiosta Kemistä 1980-luvun lopulla. Vuonna 1992 hän opiskeli Laajasalon opiston radiolinjalla Helsingissä.  Hän aloitti Radiomafiassa toimittajana vuonna 1993. Television puolelle hän siirtyi vuonna 1996 ja on työskennellyt ohjaajana, käsikirjoittajana ja juontajana mm. dokumenttisarjoissa, ajankohtais-, keskustelu- ja lifestyle-ohjelmissa.

Ura 
Morottaja valmistui yhteiskuntatieteiden maisteriksi Tampereen yliopistosta vuonna 2008 pääaineenaan Tiedotusoppi.

Morottaja on toiminut KarmaRockin mediavastaavana vuodesta 2011.

Morottajalta ilmestyi toukokuussa 2022 Like-kustantamon julkaisema esikoisteos Vaikket suojellut minua kaikelta - kertomuksia rikotusta lapsuudesta.

Mape Morottaja perusti 12-vuotiaana lapsuudenystäviensä kanssa Santa Lucia -bändin Kemissä vuonna 1984 ja toimi bändin laulusolistina. Bändi palasi keikoille muutaman esiintymisen verran 2010-luvun alussa aikalaistensa Stonen ja A.R.G.:n kanssa. Bändin koko tuotanto uudelleenjulkaistiin Svart-levy-yhtiön toimesta vuonna 2019. Yhdysvaltalainen aikakauslehti Rolling Stone kutsui levyä vuoden cooleimmaksi uudelleenjulkaisuksi. Vuonna 2019 Tornion panimo pani Santa Lucialle tributtina yhtyeen levyn mukaan nimetyn chilioluen Perse palaa.

Ohjelmia 
 Paula Koivuniemi @studio

 Jonne Aaron – lastenkodista rocktähdeksi
 Tuhkimotarinoita
 Yle Olohuone – rockimpi iltama

Lähteet

Aiheesta muualla 
 Muistako vielä kasaribändi Santa Lucian? Kemiläisyhtye sai yllättävää huomiota maailmalla ja on nyt suositumpi kuin koskaan: ”Emme tiedä, miten tulisi toimia”
 Teinien metalli-ihmeen Santa Lucian kulttisuosio yllätti 27 vuoden jälkeen: Kokoelma myytiin loppuun, Rolling Stone hehkuttaa "vuoden cooleimmaksi"
 ”Ensin nousi jyrkkä vastarinta, että nuoret tytöt tekevät metallia ja vieläpä suomeksi, mutta emme antaneet sen häiritä ja voitimme kuulijoita puolellemme yksi kerrallaan” – haastattelussa Santa Lucia
 Santa Lucia: Arktista hysteriaa – uranuurtaja aikaansa edellä
 16-vuo­tiaat lu­kio­lais­ty­töt soit­ti­vat heavya 1980-lu­vul­la, mutta bändin ura loppui lyhyeen – nyt ke­mi­läis­ten mu­siik­kia jul­kais­taan vi­nyy­li­le­vyi­nä
 KarmaRock haluaa auttaa nuoria - myöntää ensimmäistä kertaa studiostipendin
 KarmaRock jakaa lippuja vähävaraisten perheiden nuorille
 Stone, A.R.G, Santa Lucia – 1.3.2013 Pakkahuone ja Klubi Tampere
 Kevyet mullat

Suomalaiset toimittajat
Ohjaajat
Suomalaiset käsikirjoittajat
Vuonna 1971 syntyneet
Elävät henkilöt
Ratsuväkiprikaati

Ratsuväkiprikaati oli Suomen ratsuväen joukko-osasto, joka perustettiin Lappeenrannassa vuonna 1921. Sen alaisuuteen kuuluivat Uudenmaan rakuunarykmentti ja Hämeen ratsurykmentti.

Talvisodan Ratsuväkiprikaati jalkautettiin hiihtojoukoksi 5. helmikuuta 1940. Jatkosodassa Ratsuväkiprikaati toimi Äänislinnasta käsin kevyen jalkaväen tavoin. Se muistetaan erityisesti Ilomantsin torjuntataisteluista heinä-elokuun vaihteesta 1944.

Ratsuväkiprikaatin komentaja oli kenraalimajuri Georg Palmroth.

Erillinen pataljoona 7 alistettiin talvisodassa Ratsuväkiprikaatille.

pataljoonan komentaja jääkärimajuri Heikki Saure
 1.komppania luutnantti evp. Torsti Kääriö
 2.komppania Luutnantti Jorma Hämäläinen
 3.komppania jääkärikapteeni Väinö Kallio
 krh. komppania res. luutnantti Pentti Pimiä
 Konekiväärikomppania reservi-insinööriluutnantti Mikael (miikka) Tiusanen
 1. Erill. konekivääriosasto jääkärikapteeni Martti Räisänen

Lähteet 
 Eino Pohjamo - Verinen tanner

Viitteet 

Prikaatit
Suomalaiset sotilasyksiköt toisessa maailmansodassa
Aurélien Tchouaméni

Aurélien Djani Tchouaméni (s. 27. tammikuuta 2000 Rouen, Ranska) on ranskalainen jalkapalloilija. Hän edustaa Espanjan Primera Divisiónissa pelaavaa Real Madridia ja on pelipaikaltaan puolustava keskikenttäpelaaja.

Seurajoukkueura 
Tchouaméni teki ensiesiintymisensä Bordeaux'n edustusjoukkueessa 26. heinäkuuta 2018 Eurooppa-liigan karsintaottelussa latvialaista Ventspilsia vastaan. Hän teki ensimmäisen maalinsa ammattilaisurallaan 9. elokuuta 2018 Eurooppa-liigan ottelussa Mariupolia vastaan.

29. tammikuuta 2020 Tchouaméni allekirjoitti 4½-vuotisen sopimuksen Monacon kanssa.

11. kesäkuuta 2022 Tchouaméni teki kuusivuotisen sopimuksen espanjalaisseura Real Madridin kanssa. Siirtosumman arviointiin olevan 80 miljoonaa euroa, joka voi nousta 100 miljoonaan euroon erilaisten menestysehtojen täyttyessä.

Lähteet

Aiheesta muualla 
 Aurélien Tchouaménin tilastot Soccerway-sivustolla 

Ranskalaiset jalkapalloilijat
Vuonna 2000 syntyneet
Elävät henkilöt
Elimäenjärvi

Elimäenjärvi on Kymenlaaksossa Kouvolassa sijaitseva peltoalue ja entinen järvi, joka on sijainnut Elimäen kirkonkylän vieressä. Se kuivattiin 1950-luvulla peltoalueeksi muun muassa siirtoväen peltoja varten. Järven luontainen kulkusuunta oli Kymijoen sivujoki Teutjoki, jonne vesiä yhä pellolta johdetaan. Järven tulva-alueilla tavataan vuosittain muuttolintuja, muun muassa valkoposkihanhia. Pahimpina tulvakeväinä kuten vuonna 2022 järvessä soudellaan ja siellä on myös havaittu kalaa. Järven jannalle on rakennettu kappeli 1500-luvulla, kivikautinen Vesitorninmäen kalliomaalaus on ilmeisesti ajalta, jolloin paikka oli merenrantaa.

Lähteet 

Kouvolan järvet
Elimäki
Pellot
Suomen kuivatetut järvet
Östersunds IK

Östersunds IK on ruotsalainen jääkiekkoseura Östersundin kaupungista Jämtlandin läänistä. Joukkue pelaa tällä hetkellä Ruotsin toiseksi korkeimmalla sarjatasolla HockeyAllsvenskanissa. Östersunds IK perustettiin vuonna 1965 ja se pelaa kotiottelunsa Östersund Arenassa.

Joukkue kaudella 2022-2023

Joukkueenjohto
 Päävalmentaja: Kjell-Åke Andersson 
 Apuvalmentaja: Markus Molin 
 Apuvalmentaja: Jörgen Själin 
 Maalivahtivalmentaja: Niclas Morén 
 Huoltopäällikkö: Håkan Lysén 
 Puheenjohtaja: Tommy Wahlund 
 Toimitusjohtaja: Per Tagesson 

Lähde: EliteProspects

Lähteet
Eliteprospects.com

Viitteet

Aiheesta muualla
Seuran kotisivut 

Ruotsalaiset jääkiekkoseurat
Östersundin kunta
Vuonna 1965 perustetut urheiluseurat
Peršotravensk

Peršotravensk (), vuoteen 1960 asti Šah’tarske (), on kaupunki Ukrainan Dnipropetrovskin alueen itäosassa Synelnykoven piirissä. Ukrainan tilastokeskus arvioi Peršotravenskin väkiluvuksi 27 573 asukasta vuoden 2021 alussa. 

Peršotravensk sijaitsee noin 51 kilometriä Pavlohradista ja noin 125 kilometriä aluekeskus Dniprosta itään (eurooppatietä ). Piirikeskus Synelnykoven keskustasta Peršotravenskiin on noin 86 kilometriä. 

Paikkakunta on kehittynyt läntisen Donetsin altaan hiiliteollisuuden myötä. Kaivoskylä perustettiin vuosina 1953-1954 Ukrainan SNT:n ministerineuvostossa tehtyjen päätösten seurauksena Läntisen Donbasin 1. ja 2. kaivosten perustamisen yhteydessä. Alkujaan Šah’tarskena tunnettu kaivospaikkakunta nimettiin Peršotravenskin kaupunkityyppiseksi taajamaksi 6. toukokuuta 1960. Kaupungin aseman se sai 26. helmikuuta 1966.

Lähteet

Aiheesta muualla

Dnipropetrovskin alueen kaupungit
PikaviestinFI

PikaviestinFI on suomalainen pikaviestinpalvelu. Sitä pyörittää Kapsi Internet-käyttäjät ry. Palvelu on Matrix-protokollan mukainen ja viestiminen toisten tätä protokollaa tukevien palveluiden välillä käy saumattomasti. Sähköpostien mallin tapaan.

PikaviestinFI käyttää palvelinpuolella Synapse-palvelinohjelmistoa ja tarjoaa käyttäjiensä käyttöön asiakkaaksi selaimella käytettävän Element-Web-sovelluksen. Käyttäjä voi myös käyttää muuta haluamaansa asiakasohjelmaa.

Historia 
Palvelu julkaistiin käyttäjien käyttöön marraskuussa 2021.

Lähteet

Aiheesta muualla 
 Verkkosivusto
 Blogi
 Git-arkistot
 PikaviestinFI:n Web-sovellus

Internet-palveluntarjoajat
Aarne Mynttinen

Aarne Mynttinen (10. lokakuuta 1896 Mäntyharju – 11. maaliskuuta 1938 Azuara) oli amerikansuomalainen kommunisti ja Espanjan sisällissodan vapaaehtoinen.

Kirvesmiehenä työskennellyt Mynttinen osallistui Suomen sisällissotaan punakaartissa ja oli sodan jälkeen valkoisten vankina. Vapauduttuaan Mynttinen muutti vuonna 1920 Ouluun, jossa hän työskenteli Oulun työväentalon vahtimestarina. Oulun Tarmoa edustanut Mynttinen tunnettiin myös TUL:n kilpailuissa menestyneenä lahjakkaana painijana. Kesällä 1924 Mynttinen lähti siirtolaiseksi Kanadaan ja muutti myöhemmin Yhdysvaltoihin, jossa hän työskenteli New Yorkissa ilmestyneen Eteenpäin-lehden taloudenhoitajana. Vuonna 1925 Mynttinen liittyi Yhdysvaltain kommunistisen puolueen jäseneksi. 1930-luvulla hän oli yksi Yhdysvaltain Suomalaisen Työväenjärjestön johtohahmoista ja ehti toimimaan lyhyen aikaa myös New Yorkin Yonkersissa ilmestyneen Naisten Viirin kustannuspäällikkönä.

Keväällä 1937 Mynttinen matkusti Eurooppaan ja saapui Espanjaan kesäkuun alussa. Mynttinen liittyi kansainvälisiin prikaateihin kanadalaisten vapaaehtoisten muodostamaan Mackenzie-Papineau-pataljoonaan, josta hänet pian lähetettiin täydennysmieheksi Toivo Antikaisen mukaan nimettyyn Abraham Lincolnin prikaatin konekiväärikomppaniaan. Heinäkuusta 1937 lähtien Mynttinen toimi polittisena komissaarina ja palasi myöhemmin komissaariksi Mackenzie-Papineau-pataljoonaan. Aragonian rintaman perääntymisvaiheessa 10. maaliskuuta 1938 pataljoonan esikunta jäi saarroksiin Azuaran eteläpuolella kulkevan maantien varrelle ja antautui vuorokautta myöhemmin ammusten loputtua, jonka jälkeen heidät teloitettiin. Samassa yhteydessä kaatui myös amerikansuomalaisnen toimittaja Hjalmar Sankari. Suomalaisten lehtitietojen mukaan Mynttinen olisi kaatunut vasta 20. elokuuta Gandesan taistelussa Kataloniasa.

Lähteet 

Suomalaiset kommunistit
Suomalaiset sotilaat
Suomen sisällissodan punaiset
Espanjan sisällissodan sotilaat
Amerikansuomalaiset henkilöt
Vuonna 1896 syntyneet
Vuonna 1938 kuolleet
Hanna Ollikainen

Hanna Maria Ollikainen (taiteilijanimeltään Baby O, s. 6. maaliskuuta 1991 ) on suomalainen näyttelijä ja laulaja. Ollikainen on valmistunut Tukholman Taideyliopiston Teatterikorkeakoulusta vuonna 2017 teatteritaiteen kandidaatiksi. 

Ollikainen on näytellyt mm. sarjoissa Elämää suurempaa ja Syke. Ensimmäisen elokuvaroolinsa Ollikainen teki 19-vuotiaana elokuvassa Miss Farkku-Suomi. Näyttelijäuransa lisäksi Ollikainen on nähty mm. Uuden Musiikin Kilpailussa vuonna 2020, jolloin hän esiintyi F3M-yhtyeen riveissä Bananas-kappaleella. Hän on vieraillut myös DJ-tuottaja Olli Äkrään vuonna 2021 julkaistulla versiolla kappaleesta The Final Countdown, jota on kuunneltu Spotifyssa yli miljoona kertaa. Ollikainen on myös suomalaisen folk/rock-yhtye Kielo Ilonan toinen laulaja ja kosketinsoittaja.

Lähteet

Aiheesta muualla 
 

Suomalaiset näyttelijät
Suomalaiset laulajat
Vuonna 1991 syntyneet
Elävät henkilöt
Apostolove

Apostolove (); vuoteen 1818 asti Vošyve (); vuosina 1818–1853 Novopokrovske (); vuosina 1853–1923 Pokrovske (); on kaupunki Ukrainan Dnipropetrovskin alueen Kryvyi Rihin piirissä. Apostolove sijaitsee 45 kilometriä piirikeskus Kryvyi Rihin keskustasta kaakkoon ja 164 (190) kilometriä aluekeskus Dniprosta koilliseen.  

Ukrainan tilastokeskus arvioi Apostoloven väkiluvuksi 13 246 asukasta vuoden 2021 alussa. Vuonna 2000 asukkaita oli noin 18 000, joista pääosa ukrainalaisia. Apostolove on Ukrainan vuonna 2020 tehdyn aluehallintouudistuksen jälkeen kuulunut Kryvyi Rihin piiriin; tätä ennen se oli Apostoloven piirin hallintokeskus. 

Kaupunkityyppiseksi taajamaksi Apostolove tuli 1923, ja kaupungiksi 1956.

Lähteet

Aiheesta muualla

Dnipropetrovskin alueen kaupungit
Tuholaisuus

Tuholaisuus (, ’haittaaminen’) oli 1920-luvun lopulla ja 1930-luvun alussa Neuvostoliitossa Josif Stalinin kehittämä teoria, jonka mukaan luokkataistelu ei laannu proletariaatin saatua vallan käsiinsä, vaan porvaristo ryhtyy vastarintaan käyttäen taistelukeinonaan ns. tuholaisuutta.

Tuholaisuus määriteltiin neuvostosanakirjoissa erityisen vaaralliseksi rikokseksi neuvostovaltion taloutta vastaan tavoitteenaan heikentää teollisuutta, maataloutta, kuljetuksia, rahajärjestelmää, kauppaa tai valtion toimintoja.

Laaja kampanja tuholaisuutta vastaan järjestettiin 1937–1938 osana Stalinin puhdistuksia. Syynä oli maatalouden kehno tila sen kollektivisoinnin jälkeen. Heikko tuottavuus ja maatalouden rappioituminen ja kommunistijohdon pyrkimys lisätä maataloustuotteiden ottoja johtivat laajaan nälänhätään maaseudulla ja lisäsivät tyytymättömyyttä. Syyllisten etsimiseksi bolševikit aloittivat tuholaisten etsimisen ja rankaisun. Heitä syytettiin maatalouden tuotantovälineiden vahingoittamisesta ja viljan ja karjan tuhoamisesta.

Lähteet

Neuvostoliiton historia
Jouko N. Martikainen

Jouko N. Martikainen (s. 1936, Valtimo) on suomalainen teologi, kirkkohistorioitsija ja professori emeritus. Hän toimi itämaisen kirkkohistorian professorina Göttingenin Georg-August yliopistossa  Saksassa.

Elämä 
Martikainen opiskeli teologiaa Åbo Akademissa 1958-1963 ja valmistui teologian lisensiaatiksi 1972. Vuosina 1970-1971 hän opiskeli Cambridgessa Sebastian Brockin johdolla. Vuosina 1973-1978 hän oli arkkipiispan sihteerinä Turussa.  Vuonna 1978 Martikainen suoritti teologian tohtorin tutkinnon Åbo Akademissa. Vuosina 1978- 1981 hän oli tutkijana Göttingenin yliopistossa, ja vuodesta 1984 itämaisen, etenkin Syyrian kirkon kirkkohistorian professorina Göttingenin Georg-August yliopistossa.

Tutkimus 
Martikainen on tutkinut Syyrian kirkon historiaa, arabikristillisyyttä ja kristinuskon ja islamin välistä dialogia. Eräitä hänen teoksiaan ovat

 Das Böse und der Teufel in der Theologie Ephraems des Syrers. Eine systematisch-theologische Untersuchung. (Meddelanden från Stiftelsens för Åbo Akademi Forskningsinstitut; Band 32). Åbo Akademi Foundation, Åbo 1978, ISBN 951-648-381-X (Dissertation)
 Gerechtigkeit und Güte Gottes. Studien zur Theologie von Ephraem dem Syrer und Philoxenos von Mabbug. (Göttinger Orientforschungen. Reihe 1 Syriaca; Band 20). Harrassowitz, Wiesbaden 1981, ISBN 3-447-02093-8
 Johannes I. Sedra. Einleitung, syrische Texte, Übersetzung und vollständiges Wörterverzeichnis. (Göttinger Orientforschungen. Reihe 1 Syriaca; Band 34). Harrassowitz, Wiesbaden 1991, ISBN 3-447-03114-X
 Hans-Olov Kvist (Hrsg.): Makarios-Symposium über das Gebet. Vorträge der dritten Finnisch-Deutschen Theologentagung in Amelungsborn 1986. Åbo Förlag, Åbo 1989, ISBN 951-9498-48-6

Huomionosoitukset 
 Jobst Reller (Hrsg.): Trinitäts- und Christusdogma. Ihre Bedeutung für Beten und Handeln der Kirche. Festschrift für Jouko Martikainen. ( Studien zur orientalischen Kirchengeschichte; Band 12) Lit, Münster/Hamburg/London 2001, ISBN 3-8258-5278-4
 Ego sum qui sum. Jouko Martikaisen juhlakirja. Studier i systematisk teologi vid Åbo Akademi nr 29. Åbo 2006: Åbo Akademi. 431 s. toim. Tuomas Martikainen. s. 107-113. ISBN 952-12-1678-6
 Kuninkaani on tieni. Professori Jouko N. Martikainen 75 vuotta. Väyläkirjat 2011. ISBN 978-952-5823-30-1

Suomalaiset teologit
Township

Township on englanninkielinen aluehallintoyksikön nimitys, jonka tarkoitus vaihtelee eri maissa. Termi on käytössä mm. Australiassa, Kanadassa ja Yhdysvalloissa.  

Australiassa townshipillä tarkoitetaan pieniä paikkakuntia tai kyliä. Kanadassa township tarkoittaa väestönlaskennallista aluetta, mutta esimerkiksi Ontarion provinssissa township on myös kuntamuoto. Yhdysvalloissa townshipeillä on eri rooleja eri osavaltioissa; joissain osavaltioissa townshipeillä ei ole kunnallishallinnollista virkaa, kun taas toisissa osavaltioissa ne vastaavat kuntia. Township tarkoittaa myös väestönlaskennallista aluetta.

Katso myös 
 Township, usein köyhä asuinalue Etelä-Afrikassa.

Lähteet 

Paikallishallinto
Thomas Zilliacus

Thomas Zilliacus on suomalais-singaporelainen yritysjohtaja. Hän on työskennellyt muun muassa Nokia-yhtiössä sekä Suomessa että Singaporessa, jossa hän on asunut 1980-luvun lopulta ja toiminut 1990-luvun puolestavälistä lähtien liikemiehenä. Ennen Aasian-vuosiaan Thomas Zilliacus oli yksi 1980-luvun juppivuosien näkyvimpiä hahmoja Helsingissä.

Zilliacus tuli ylioppilaaksi vuonna 1972 helsinkiläisestä yksityislukiosta nimeltä Tölö svenska samskola, joka tunnettiin myös nimellä Zilliacuska skolan eli ”Zillen” perustajansa Laurin Zilliacuksen mukaan. Thomas Zilliacus ryhtyi opiskelemaan kauppatieteitä Hankenissa ja valtiotieteitä Helsingin yliopistossa. Opiskeluvuosina hän oli mukana opiskelijapolitiikassa ensin SDP:n ja sitten RKP:n edustajana, toimi Studentbladetin päätoimittajana, Helsingin yliopiston ylioppilaskunnan hallituksen puheenjohtajana 1977–1979, Helsingin kaupunginvaltuuston jäsenenä sekä HJK:n jalkapallojaoksen puheenjohtajana ja johtokunnan jäsenenä. 

1970-luvun keskivaiheilla Zilliacus oli puoli vuotta stipendiaattina Brasiliassa, jossa pääsi harjoittelemaan huippuseura Fluminense Football Clubin nuorisojaoksessa. Suomessa hän pelasi jalkapalloa divaritasolla Grankulla IFK:ssa.

Vuonna 1983 Zilliacus perusti yhdessä silloisen naisystävänsä Laila Snellmanin kanssa mallitoimisto Paparazzin. Muutamaa vuotta myöhemmin hän veti vaateliike Kuusisen hyvinpukeutuneiden Q-Klubia yhdessä Tertta Saarikon kanssa.

Thomas Zilliacus nimitettiin 24-vuotiaana Elinkeinoelämän valtuuskunnan vanhemmaksi tutkijaksi ja vuotta myöhemmin, vuonna 1980, Nokian kansainväliseksi viestintäjohtajaksi. Vuosikymmenen lopulla hän siirtyi Nokian Aasian- ja Tyynenmeren toimintojen aluejohtajaksi Singaporeen. Hän toimi tehtävässä seitsemän vuotta, mutta jäi pois Nokiasta Jorma Ollilan organisaatiouudistusten myötä. Siitä lähtien hän on toiminut Singaporessa kiinteistösijoittajana ja monien yritysten perustajana ja johtohenkilönä. Entisiä ja nykyisiä Zilliacukseen liitettyjä yhtiöitä ovat Alpinerock Law Group, Asia Financial Group, Asia-Pacific Strategic Alliances Group, Ignisdraco Group, Mobile FutureWorks Group, Newkia, OpenMobile, Sandbox, Wireless Entertainment System, XXI Century Capital ja YuuZoo. 

Zilliacus oli osakkaana Hartwall-areenassa ja kertomansa mukaan ehdotti ensimmäisenä sen myymistä venäläisille.

Lähteet

Viitteet

Suomalaiset yritysjohtajat
Syntymävuosi puuttuu
Elävät henkilöt
Suomenruotsalaiset poliitikot
Suomalaiset urheilujohtajat
Ulkosuomalaiset henkilöt
Suomalaiset liikemiehet
Suomalaiset muotialan vaikuttajat
Helsingin kaupunginvaltuutetut
Singaporelaiset henkilöt
Suomalaiset jalkapallovaikuttajat
Suomalaiset jalkapalloilijat
Nokian henkilöstö
Jere Heikkinen

Jere Heikkinen (s. 15. marraskuuta 2003) on suomalainen pesäpalloilija. Heikkinen edustaa Superpesiksessä pelaavaa kasvattajaseuraansa Sotkamon Jymyä. Heikkinen voitti junioriurallaan kolme B-poikien SM-kultaa. Hän pelaa sisäpelissä kotiuttajana ja ulkokentällä polttolinjassa. Heikkisen sopimus Jymyn kanssa ulottuu kauden 2023 loppuun saakka.

Heikkinen on pelannut Sotkamon Jymyssä 11 Superpesiksen runkosarjaottelua. Näissä otteluissa hän on lyönyt 0+6=6 juoksua ja kerännyt 11 kärkilyöntiä. Ykköspesiksessä Heikkinen on pelannut Sotkamon Jymyn kakkosjoukkueessa, sekä Haapajärven Pesä-Kiiloissa yhteensä 24 runkosarjan ja 4 alempien pudotuspelien ottelua. Näissä otteluissa hän on lyönyt 0+20=20 juoksua, tuonut 2 juoksua ja kerännyt 78 kärkilyöntiä. Tilastot päivitetty 15.9.2022.

Lähteet 

Suomalaiset pesäpalloilijat
Vuonna 2003 syntyneet
Elävät henkilöt
Hyundai Rotem

Hyundai Rotem (aiemmin Rotem) on eteläkorealainen rautatiekaluston ja ase valmistaja. Yhtiö on osa Hyundai Motor Groupia ja se on listattu Etelä-Korean pörssiin.

Hyundai Rotem perustettiin vuonna 1977. Yhtiön nimi vaihdettiin vuonna 2007 uuden omistajan takia.

Lähteet 

Rautatiekalustovalmistajat
Lohikäärmekuninkaan ritarikunta

Lohikäärmekuninkaan ritarikunta on Bhutanin korkein mahdollinen kunnianosoitus. Sen voi myöntää Bhutanin kuningas tunnustuksena sellaisille henkilöille, jotka ovat omistaneet elämänsä Bhutanille ja sen kansalaisille. Saajan ei tarvitse olla bhutanilainen.

Kunniamerkkiä jaetaan kahdessa luokassa:

  I luokka
  II luokka

Lähteet 

Ritarikunnat
Bhutanin kunniamerkit
Hakamaa (Oulu)

Hakamaa on maakunnallisesti arvokas (sr-3 merkitty) kohde Virtaojan asuinalueella Perävainion kaupunginosassa Oulussa.

Hakamaan entisen talouskeskuksen rakennukset on suunniteltu vuonna 1924 J. Karvosen Maatalous­ ja Kunnallisrakennusten Piirustustoimistossa. Perävainion peltoaukealla sijaitsevaan pihapiiriin kuuluvat päärakennus, navetta, liiteri ja erillään oleva pieni aitta, joka on tuotu pihaan vuonna 1935. J. Karvosen suunnittelemat rimalaudotetut, harjakattoiset rakennukset on sijoitettu neliömäisesti pihan ympärille. Ne ovat suunnittelijalle tyypillistä arkkitehtuuria, mutta maatalousrakennuksiksi seudulla poikkeuksellisen koristeellisia. Rakennukset ovat säilyneet julkisivuiltaan lähes alkuperäisinä. Hakamaata ympäröivät pellot, joille on levinnyt omakotiasutusta. Komea koivukuja on jäänyt pois käytöstä tielinjausten muuttumisten seurauksena.

Hakamaan alueella sijaitseva navettarakennus on muutettu tilausravintolaksi 2000-­luvulla ja vanhaan rehusiiloon on rakennettu sauna. Navetalle on sen jälkeen myönnetty poikkeamislupa sen muuttamiseksi asuinkäyttöön.

Lähteet 
 https://pohjois-pohjanmaa.fi/wp-content/uploads/2020/08/4194.pdf

Oulun asuinrakennukset